Mormon

**Mormon** nya raban pengarap enggau budaya bekaul enggau Mormonisme, pampang besai engkebut Orang Kudus Hari Pengudah (Latter Day Saint) ti dipunka Joseph Smith di negeri utara New York maya taun 1820-an. Pengudah pemati Smith dalam taun 1844, kebut nya bepechah ngagai bemacham raban nitihka tuai ti bebida; majoriti nitihka Brigham Young, lalu raban ti mit agi nitihka Joseph Smith III, Sidney Rigdon, enggau James Strang. Tebal agi raban ti mit agi tu pengujung iya begempung nyadi Komuniti Kristus, lalu leka jaku *Mormon* suah iya nunjukka kaban ari Gerija Jesus Kristus Orang Kudus Hari Pengudah (Gerija LDS), baka kemaya hari tu, pampang tu jauh besai agi ari semua pampang bukai enti dipegulaika. Orang ti ngelala diri nyadi Mormon mega tau bibas bepengarap, sekular, sereta enda ngemeranka pengarap tauka begulai enggau denominasyen bukai. Kenyau ari taun 2018, Gerija LDS udah ngemeratka pengingin ati ngambika kaban iya disebut nyadi "kaban Gerija Jesus Kristus Orang Kudus Hari Pengudah", tauka suah dikelala enggau nama "**Latter-day Saints**" lalu "Orang Kudus" nya denominasi ti sama dikena maya Jesus dalam Sempekat Baru.

Mormon udah ngembuan asai komuniti ti tegap ti bepun ari ajar enggau sejarah sida. Siti ari isu doktrin keterubah ti meri definisyen Mormonisme ba abad ke-19 iya nya pengawa tikah mayuh, siti bansa pengarap poligami. Ari taun 1852 nyentuk ngagai taun 1904, lebuh Gerija LDS nagang pengawa nya, mayuh orang Mormon ke udah nitihka Brigham Young ngagai Kandang menua Utah enggau chara tebuka ngereja pengawa poligami. Mormon ngena awak enggau perengka guna ti signifikan dikena gawa ba gerija sida. Siti pengawa ti tampak ba raban Gerija LDS ti agi biak enggau ti udah pinchin iya nya gawa misi proselitisme penuh jam. Mormon bisi kod pengerai ti nyeliahka ai irup ti bisi alkohol, insap, teh, kopi, enggau zat ti tau ngasuh ketagih. Sida tu suah agi beorientasyenka diri sebilik sereta ngembuan kaul ti tegap entara rebak enggau diri sebilik ti besai, ngayanka pengarap sida ti madahka ruang bilik ulih tegap begulai ngelui ari pemati. Sida mega bisi undang-undang pasal penuchi ti terit, ti minta orang enda betubuh bisi ba luar tikah heteroseksual sereta tetap ati dalam tikah.

Mormon ngelala diri nyadi Kristian, tang sekeda orang ukai Mormon ngumbai sida tu ukai orang Kristian laban sekeda pengarap sida bebida ari pengarap Kristian Nicea. Mormon pechaya gerija Kristus udah dipulaika nengah Joseph Smith lalu diiring nabi ti idup enggau rasul. Orang Mormon pechayaka Bup Kudus enggau bup-bup kudus bukai, baka Bup Mormon. Sida ngembuan penemu ti nyelai pasal kosmologi lalu pechaya semua mensia nya anak roh Petara ti bendar. Mormon pechaya, pulai ngagai Petara begunaka nitihka teladan Jesus Kristus lalu nerima penebus iya nengah nesal ati enggau ordinan baka baptisa.

Sekumbang abad ke-19, orang ke udah masuk pengarap Mormon suah agi begempuru ba endur geografi tengah, siti gaya ke bisi bebali mimit ba taun 1920 enggau 1930-an. Pusat pengaruh budaya Mormon ba Utah, lalu Amerika Utara ngembuan mayuh agi Mormon ari benua bukai, taja pan urung 60% Mormon diau ba luar Amerika Syarikat. Naka 31 Disember 2021, Gerija LDS ngeripotka kaban iya nya 16,805,400 iku.

## Penyanding